ປະທານາທິບໍດີ ສຫລ ຮຽກຮ້ອງໃຫ້ຢຸດເຊົາ ການຜ່ອນຜັນພາສີ ແກ່ບໍລິສັດນໍ້າມັນ
ທ່ານໂອບາມາ ຮຽກຮ້ອງອີກຄັ້ງນຶ່ງ ໃຫ້ຢຸດເຊົາການໃຫ້ເງິນອຸດໜຸນ ແກ່ບໍລິສັດນໍ້າມັນ ແລະບໍລິສັດແກັສ
ປະທານາທິບໍດີສະຫະລັດທ່ານບາຣັກໂອບາມາທຳການຮຽກຮ້ອງອີກຄັ້ງນຶ່ງໃຫ້ຢຸດເຊົາການ ຜ່ອນຜັນທາງດ້ານພາສີໃນມູນຄ່າ 4 ພັນລ້ານໂດລາໃຫ້ແກ່ບໍລິສັດນໍ້າມັນແລະແກັສທຳມະ ຊາດ ທີ່ໄດ້ກຳໄລໃນມູນຄ່າຫຼາຍໆພັນລ້ານໂດລາ ຂະນະທີ່ລາຄານໍ້າມັນແພງຂຶ້ນນັ້ນ ໃນການກ່າວຄຳປາໄສປະຈຳສັບປະດາຂອງທ່ານໃນວັນເສົາມື້ນີ້ ທ່ານໂອບາມາເວົ້າວ່າ ການຜ່ອນຜັນທາງດ້ານພາສີດັ່ງກ່າວ ແມ່ນເປັນສິ່ງທີ່ບໍ່ຖືກຕ້ອງແລະກໍບໍ່ສະຫຼາດສ່ອງໃສ ແລະຄວນຈະມີການຢຸດເຊົາ ປະທານາທິບໍດີ ໄດ້ຮຽກຮ້ອງໃຫ້ລັດຖະສະພາສະຫະລັດ ດຳເນີນການຕາມຄຳຮ້ອງຂໍ ຂອງທ່ານ ແຕ່ສະມາຊິກຂອງພັກຣີພັບບລີກັນກ່າວວ່າ ແຜນການຂອງທ່ານຈະເຮັດໃຫ້ ຊາວອະເມຣິກັນສູນເສຍວຽກເຮັດງານທຳ ໃນຄຳປາໄສຕອບປະຈຳສັບປະດາຂອງພັກຣີພັບບລີກັນນັ້ນ ສະມາຊິກສະພາຕໍ່າ James Lankford ກ່າວວ່າ ຈາກການຍອມຮັບຂອງປະທານາທິບໍດີເອງທີ່ວ່າການຢຸດ ເຊົາການໃຫ້ເງິນອຸດໜຸນຕໍ່ບັນດາບໍລິສັດນໍ້າມັນໃຫຍ່ໆນັ້ນ ຈະບໍ່ມີຜົນກະທົບໃນທັນທີ ຕໍ່ລາຄານໍ້າມັນ